Põhja Politseiprefektuur

Põhja Politseiprefektuur oli Eesti Politsei piirkondlik siseturvalisuse eest vastutav riiklik haldusasutus – politseiprefektuur Politseiameti ja Politsei- ja Piirivalveameti haldusalas. 

2004. aastal moodustati Tallinna Politseiprefektuuri ja Harju Politseiprefektuuri baasil uus politseiprefektuur: Politsei- ja Piirivalveameti Põhja Politseiprefektuur. Politseiprefektuuri teenistuspiirkond oli Tallinna linn ja Harju maakond.

Pärast 2010. aastal toimunud Eesti sisejulgeolekuasutuste reorganiseerimist muudeti senine Põhja Politseiprefektuur, koos liidetud piirivalve ja kodakondsus ning migratsiooniosakonnaga Põhja Prefektuuriks.

Politseiprefektuuri juhtkond
2004–2008, Raivo Küüt, Põhja Politseiprefektuuri prefekt;
16. juunist 2008 – 31. detsember 2010, Elmar Vaher, Põhja Politseiprefektuuri prefekt. 
2010–2013, Elmar Vaher, Politsei- ja Piirivalveameti Põhja Prefektuuri prefekt
2013–2021, Kristian Jaani, Põhja Prefektuuri prefekt

Politseiprefektuuri struktuuriüksused
 Kriminaalosakond. Põhja politseiprefektuuri kriminaalosakonna direktor: Andre Hansaar (–2005); Elmar Vaher (1. mai 2005  –), Eerik Heldna (–2007)
 Korrakaitseosakond
 Teenistusosakond
 Rahandusbüroo
 Kommunikatsioonibüroo 
 Politseikontrolli büroo
 Analüüsi- ja planeerimisbüroo

Politseiosakonnad
Põhja Politseiprefektuur jagunes territoriaalselt viieks politseiosakonnaks, millest kolm asusid Tallinnas ja kaks Harju maakonnas.

Tallinn

Kesklinna politseiosakond
Haldusterritoorium oli Kesklinna linnaosa (v.a see osa haldusterritooriumist, mis kuulus Ida politseiosakonna tööpiirkonda) ja Põhja-Tallinna linnaosa, samuti Tallinna lennujaama territoorium. Politseiosakond asus aadressil Kolde puiestee 65. Osakonda juhtis vanemkomissar Valter Pärn.

Konstaablijaoskonnad: Vanalinna, Kadrioru-Tõnismäe, Sitsi ja Pelgulinna (Kolde puiestee 65).

2009. aastal jõustus Põhja Politseiprefektuuril uus põhimäärus, millega liideti Kesklinna ja Põhja politseiosakond ja seoses muudatustega hakkas Haabersti linnaosa teenindama Lõuna politseiosakond. Põhja politseiprefektuuris on uue struktuuri kohaselt jäi senise kuue asemel viis territoriaalset politseiosakonda: Ida, Lõuna ja Kesklinna politseiosakond Tallinnas ning ülejäänud Harjumaa jaguneb Lääne-Harju ja Ida-Harju politseiosakonna vahel.

Ida politseiosakond
Haldusterritoorium oli Viimsi vald ning Lasnamäe ja Pirita linnaosa. Kesklinna linnaosa Mõigu asumi territoorium ning osa Kadrioru ja Lauluväljaku piirkonnast.
Politseiosakond asus aadressil Vikerlase tänav 14. Osakonda juhtis ülemkomissar Tarvo Ingerainen.

Konstaablijaoskonnad: Lasnamäe I (Killustiku 16), Lasnamäe II ja III (Vikerlase 14) ning Pirita-Viimsi (Nelgi 1, Viimsi).

Lõuna politseiosakond
Haldusterritoorium oli Kristiine, Nõmme, Mustamäe linnaosa ja Haabersti. Politseiosakond asus aadressil Rahumäe tee 6. Osakonda juhtis ülemkomissar Indrek Link.

Konstaablijaoskonnad: Mustamäe, Nõmme ja Kristiine (Rahumäe tee 6) ning Haabersti (Ehitajate tee 109a).

Harju maakond

Lääne-Harju politseiosakond

Haldusterritoorium oli Keila, Paldiski, Saue, Harku vald, Keila vald, Kernu vald, Kiili vald, Nissi vald, Padise vald, Saku vald, Saue vald ja Vasalemma vald. Politseiosakond asus aadressil Saue, Tule põik 2. Osakonda juhtis politseileitnant Kaido Saarniit. 

Konstaablijaoskonnad: Keila (Keskväljak 13, Keila) ja Saue (Tammemäe, Saku).

Ida-Harju politseiosakond
Haldusterritoorium oli Loksa, Maardu, Anija vald, Jõelähtme vald, Kose vald, Kuusalu vald, Kõue vald, Loksa vald, Raasiku vald ja Rae vald. Politseiosakond asus aadressil Maardu, Karjääri 11. Osakonda juhtis vanemkomissar Veiko Randlaline.

Konstaablijaoskonnad: Maardu (Karjääri 11, Maardu), Anija (Kreutzwaldi 6, Kehra) ja Rae (Aruküla tee 9, Jüri).

Tehnoloogia
2007. sai prefektuur kätte veepolitsei operatsioonide korraldamiseks soetatud kaatri. Vastne kaater Bella 572C on 5,6 meetrit pikk ja 2 meetrit lai ning mahutab kuni seitse inimest. 2008. lisandus väikelaev Baltic Patrol. Aluse hankimist toetas rahaliselt Tallinna linnavalitsus. Hankes osales lisaks Eesti firmadele Soome ja Rootsi laevaehitajaid, kes on varem oma kohalikule politseile veesõidukeid tootnud.

Vaata ka
 Eesti Politsei

Viited

Välislingid
 Põhja Politseiprefektuuri koduleht
 Põhja Politseiprefektuuri põhimäärus. // Elektrooniline Riigi Teataja
 Põhja Politseiprefektuuri struktuur
 Tallinna linna politseijaoskondade piiride kaart. 1932

Politseiamet
21. sajand Tallinnas
Harju maakonna ajalugu